雪中過盤石山寄劉季山
作者：李光
朝代：宋

paragraphs: 離家六十日，晴嵐逐征鞍。
已嫌狐裘重，漸喜絺縠單。
朅來古清湘，狂風捲濤瀾。
小市人寂寂，夜深雪漫漫。
誰知桂嶺北，風雪如長安。
明朝過盤石，仰見蒼蒼山。
上有千尺松，下有百丈灘。
劉子方避謗，結茅寓其間。
却掃謝友朋，兒女俱團圞。
南行敢躊躇，履險如驚湍。
我心本無慮，莫作拘囚看。
肯學老鍾儀，楚奏聲嘶酸。